**14/02/18**

**Formandsberetning 2018**

2017 var mit første fulde år som formand og set fra min stol, har det været meget fornøjelige tolv måneder. Det er næppe gået medlemmernes opmærksomhed forbi, at vores stolte forening i november 2017 blev optaget som lægevidenskabeligt selskab under LVS. Det er for mig at se en vigtig milesten, som vi alle kan være stolte af. Mit håb er, at skiftet fra forening til selskab vil øge opmærksomheden på det muskuloskeletale radiologiske subspeciale og højne anseelsen for vores ”kunstart” blandt kollegaer og måske befordre lettere rekruttering af nye radiologer til subspecialet. Medlemskabet i LVS indebærer nogle organisatoriske fordele f.eks. omkring håndtering af medlemsstatus. Der er også mulighed for at søge støtte til udenlandske foredragsholdere (om end der tilsyneladende er mange om buddet og uddelingen sker efter først-til-mølle princippet). Nu må vi se, hvad effekten af medlemskabet reelt bliver, men jeg har svært ved at forestille mig andet end, at vi kan drage nytte af optagelsen.

Jeg glæder mig også over, at det er lykkedes at opnå individuel medlemsrabat i ESSR via vort selskab. Jeg håber, at mange medlemmer vil benytte muligheden for indmeldelse i ESSR til reduceret takst. ESSR som moderorganisation er vigtig at være en del af og hente faglig inspiration fra. I min optik har ESSR meget at byde på ifht. kurser, kongresser og faglitteratur. Bestyrelsen ønsker at prioritere en tæt interaktion med ESSR, hvor professor Mikael Boesen vil fungere som bindeled imellem bestyrelsen og ESSR.

Et emne, som har fyldt meget i vores selskab i 2017, er certificering. Bør vi arbejde på, at danske muskuloskeletale radiologer får mulighed for at blive certificeret i stil med visse andre specialer i Danmark og ikke mindst som det sker i større udstrækning internationalt?

Det har vi i bestyrelsen været enige om at se positivt på ikke mindst ud fra de tilbagemeldinger, vi har fået fra medlemmerne. Jeg er klar over, at emnet kan virke kontroversielt og vil gerne understrege, at bestyrelsen anbefaler en helt frivillig ordning. Det skal ses som en mulighed for opkvalificering, som man har lyst til at gennemgå og på ingen måde en tvangsordning. Forhåbentlig kan det også befordre en større rekruttering af yngre kollegaer til subspecialet. Christa Bluhme og Inger Fog har sammen med resten af ”Certificeringsudvalget” (Mette Harving, Stine Hangaard, Christa Bluhme, Inger Fog og Michel Hellfritzsch) gjort en meget stor indsats i fællesskab med at oversætte ESSRs curriculum til dansk. Dette arbejde kan forhåbentlig anvendes som vigtigt basismateriale til at udfærdige et dækkende dansk curriculum ud fra. Vi har arbejdet på at få nedsat et certificeringsudvalg, som skal være garant for, at en dansk certificering har den fornødne kvalitet og at certificering sker efter solide faglige bedømmelseskriterier. Som det tegner sig nu, vil udvalget bl.a. komme til at bestå af professor Anne Grethe Jurik, professor Mikael Boesen og overlæge Trine Torfing. Andre kapaciteter kan også komme på tale. Christa Bluhme vil heldigvis gerne fortsætte sit store praktiske arbejde med certificering i tæt samarbejde med udvalget. Jeg ser det selv som et højprioritet-område, som jeg ønsker at lægge formandskræfter i.

I forlængelse af arbejdet med certificering har vi naturligt valgt at fokusere på den muskuloskeletale radiologiske uddannelse. Der er nu nedsat et uddannelsesudvalg bestående af Mette Harving, Inger Fog, Anne Duer, Stine Hangaard og Miki Hadzic. Uddannelsesudvalget fokuserer på afholdelse af kurser i selskabets regi. Jeg ser meget frem til den dag, hvor vi kan udbyde vores første kursus.

Et vigtig punkt, som bestyrelsen ligeledes har fokus på er (meget højaktuelt) radiologers retsstilling ifbm. klagesager. Trine Torfing og Lene Bak har lagt et stort arbejde i at informere STPS om uhensigtsmæssigheder i sagsbehandlingen, hvor man tidligere ikke kunne være sikker på, at en muskuloskeletal klagesag blev bedømt af en kvalificeret muskuloskeletal sagkyndig. Dette arbejde har tilsyneladende båret frugt. Jeg har siden været i kontakt med STPS, som søgte sagkyndige indenfor forskellige radiologiske subspecialer. Her undrede jeg mig over, at muskuloskeletale radiologer ikke var anført. STPS medarbejderen ansvarlig for opslaget forsikrede, at der var stort fokus på netop dette forhold og det blev det oplyst at man vil se positivt på, at kvalificerede muskuloskeletale radiologer *uopfordret* kontakter styrelsen, i fald man er interesseret i at fungere som sagkyndig i muskuloskeletale sager. En stærk portefølje af muskuloskeletale radiologer hos styrelsen må forventes at være en styrkelse af vores fælles retssikkerhed, så det kan jeg kun tilskynde. Hvem ved - måske kunne et fremtidigt krav til sagkyndige være en certificering indenfor det subspeciale, man bedømmer indenfor?

I bestyrelsen må vi desværre sige farvel til to store gennemgående profiler. Overlæger Lilla Rasmussen og Lene Bak har ikke ønsket at genopstille for 2018. Jeg vil gerne sige mange tak for en mangeårig stor indsats i bestyrelsen til gavn for den muskuloskeletale radiologi.

Jeg vil slutte med lidt ”demografi” for selskabet. Selskabet består nu samlet af 71 medlemmer. Det tal er faktisk flot med tanke på, hvor relativt få muskuloskeletale radiologer landet samlet råder over. Da vi først på året søgte om LVS medlemskab var tallet 65. Selvsagt må medlemstallet gerne vokse, da vi billed-antalsmæssigt hører til de absolutte sværvægtere indenfor radiologien. Det fortjener en tilsvarende stor medlemsskare, så vi sikrer en stærk fælles stemme, der kan befordre gode rammer og kvalitet i det daglige muskuloskeletale radiologiske arbejde. Jeg håber specielt på, at mange yngre kollegaer kunne tænke sig at blive medlemmer i selskabet. Det skaber altid en positiv dynamik, når yngre og seniore kollegaer interagerer.

Jeg glæder mig over, at det er lykkedes at få etableret flere dedikerede muskuloskeletale seancer ved DRS årsmøde 2018, hvor jeg befinder mig i skrivende stund. Det er i den grad med til at synliggøre vores subspeciale.

2018 tegner samlet set til at blive et rigtig spændende år for selskabet – jeg håber, at I som medlemmer vil bidrage til, at vi får en masse liv og aktivitet i selskabet. Deltag meget gerne i selskabets møder og tag altid fat i bestyrelsen, hvis der er emner, som ligger jer på sinde. I må heller ikke glemme, at vi har en hjemmeside og en Facebook-gruppe, som meget gerne må opleve stigende aktivitet fremover.

De bedste formandshilsner

Philip Hansen